**ALTERNACIJA *A : Ø***

(NEPOSTOJANO A)

Vokal *a* koji se javlja u jednim, a ne javlja u drugim oblicima iste riječi naziva se **nepostojano *a***, npr.: *pas – psa, novac – novca, momak – momka* itd. Nepostojano *a* je interpolirana fonema pomoću koje se silabički uobličavaju morfeme zavisno od pozicije.

Nepostojano *a* se javlja u svim morfološkim položajima *–* u okvirima jedinstvene morfeme (*pas : ps-*), u dodiru osnovinske i sufiksalnih morfema (sada kao faktor uobličenja sufiksa: *lis-ac-: lis-c-, dob-ar : dob-r-*), među morfemama složene riječi (*od-biti : oda-brati*) ili pak u santhiju (*s njim : sa sestrom*) itd.

1. Kod imenica muškog roda I vrste bez nastavka u nominativu jednine, fonema *a* se javlja u nominativu jednine i genitivu množine, npr.: *pas : psa : pasa, lisac : lisca : lisaca, lonac : lonca : lonaca, strijelac : strijelca : strijelaca, pogodak : pogotka : pogodaka, zadatak : zadatka : zadataka* itd.

2. U imenicama srednjeg roda sa nastavkom *-o*, odnosno *-e* u nominativu jednine, ova se fonema javlja u genitivu množine, npr.: *okno-okna : okana, bedro-bedra : bedara, njedra : njedara, koplje-koplja : kopalja, srce-srca : srdaca, puce-puca : putaca* itd.

3. Imenice ženskog roda sa nastavkom *-a* u nominativu jednine imaju fonemu *a*, takođe, u genitivu množine, npr.: *lutka-lutke : lutaka, daska-daske : dasaka, smokva-smokve : smokava* itd.

4. Kod imenice ženskog roda bez nastavaka u nominativu jednine fonemu *a* se javlja jedino u nominativu jednine, npr.: *plijesan : plijesni, misao : misli, pomisao : pomisli* itd.

5. Kod pridjevskih riječi ova se fonema javlja u nominativu jednine muškog roda neodređenog vida, npr.: *dobar : dobra, hladan : hladna, šupalj : šuplja, rijedak : rijetka* itd.

6. Kod zamjeničkih riječi ova fonema se javlja u nominativu jednine muškog roda, npr.: *takav : takva-takvoga, nekakav : nakakva-nekakvoga, sav : sva-svega* itd.

7. Kod glagolskih riječi *a* se javlja u muškom rodu jednine radnog glagolskog pridjeva kod glagola sa konsonantskom osnovom, npr.: *tresti : tresao : tresla, tući : tukao : tukla, moći : mogao : mogla, ići : išao : išla, dovesti : dovezao : dovezla, leći : legao : legla* itd.

8. Interpolirano *a* se javlja i u 1. licu jednine glagola *jesam : jesmo*.

9. Kod složenih glagola sa prefiksom, interpolirana fonema *a* je, takođe, česta, npr.: *odabrati, izabrati, izatkati, obaviti, saviti, sasjeći, sasijecati* itd.

10. Interpolirano *a* se javlja i kod predloških riječi: *s : sa, k : ka, pod : poda, nad : nada, pred : preda, niz : niza, uz : uza, kroz : kroza* itd. Silabička struktura predloških riječi, tj. njihova forma sa „nepostojanim” *a* ili bez njega, zavisi od glasovnog sklopa riječi s kojom se upotrebljavaju. Naime, ako riječ uz koju se upotrebljava prijedlog počinje istim ili sličnim glasom koji je i na kraju prijedloga kad je bez *a*, onda se *a* upotrebljava, npr.: *sa sestrom, sa ženom, ka kući, poda dud, niza stranu, kroza zid* itd. Sa „nepostojanim” *a* upotrebljavaju se prijedlozi i uz enklitičke forme zamjeničkih riječi, npr.: *nada nj, poda se, preda me, uza nj, kroza nj* itd. Osim navedenog, uvijek je *sa mnom, poda mnom* itd. Pod sličnim uslovima upotrebljava se *a* i kod prefiksa, npr.: *odabrati, izaslati* itd. Kod ovih slučajeva javlja se i jedan dodatni uslov: *a* je često i ispred osnove koja počinje grupom suglasnika, npr.: *izatkati, izabrati* itd.

11. Ineterpolacija kod ostalih riječi uglavnom zavisi od slogovne strukture. Tako konsonanti koji se mogu grupisati u slog – rjeđe se razdvajaju nego konsonanti koji se teže grupišu zajedno, npr.: *nokat, kukac; bogat, vitak, krepak*, ali *most, grozd, tast, prost, čest; mast, čast* itd. Izuzetno se „nepostojano” *a* javlja ispred *o* koje alternira sa *l*, npr.: *kotao, pijetao, promukao, mukao, misao, rekao* itd.